11.

Părțile se oferă: (a) să pună la dispoziție perechi de sloturi orare de sosire și de plecare la aeroportul din Amsterdam și/sau la aeroporturile JFK din New York/Liberty din Newark, precum și la aeroportul din Roma și/sau la aeroporturile JFK din New York/Liberty din Newark - la alegerea potențialului nou-venit - pentru a permite unuia sau mai multor potențiali nou-veniți să introducă sau să adauge până la șapte (7) frecvențe săptămânale noi sau suplimentare pe fiecare dintre rutele Amsterdam-New York și Roma-New York. Această ofertă face obiectul anumitor condiții, inclusiv (a) ca potențialul nou-venit să fi epuizat toate demersurile rezonabile pentru a obține sloturile necesare prin procesul general de alocare a sloturilor orare și (b) ca, în ceea ce privește destinația New York, sloturile orare agregate combinate deținute la aeroporturile JFK din New York/Liberty din Newark de: (i) potențialul nou-venit; (ii) filialele regionale ale acestuia; și (iii) orice alt transportator împreună cu care acesta deține o asociere în participație transatlantică căreia Departamentul de transport i-a acordat imunitate în materie de antitrust și filialele regionale ale acestui transportator să nu depășească 200 de sloturi orare zilnice; (b) să încheie acorduri de combinare a tarifelor, după cum urmează: (i) cu un furnizor eligibil de servicii aeriene fără escală care, după data intrării în vigoare a angajamentelor, a început să ofere un serviciu aerian concurent, nou sau extins, pentru una dintre perechile de orașe identificate; și (ii) cu un furnizor eligibil de servicii aeriene fără escală care oferă deja un serviciu aerian concurent pe ruta Paris-New York, cu condiția ca, în fiecare caz în parte, furnizorul eligibil de servicii aeriene fără escală sau partenerii de alianță aeriană ai acestuia să nu deservească un punct nodal la ambele capete ale perechii de orașe identificate. Astfel de acorduri de combinare a tarifelor trebuie să fie disponibile pentru toate categoriile de pasageri, cu excepția rutei Paris-New York, în cazul căreia acordurile trebuie să acopere numai pasagerii premium (astfel cum sunt definiți în paragraful (7) de mai sus); (c) să încheie acorduri speciale de împărțire proporțională a încasărilor pentru traficul aerian cu origine reală și destinație reală în Europa sau America de Nord/Caraibe/America Centrală, după cum urmează: (i) cu un nou furnizor de servicii aeriene fără escală care, după data intrării în vigoare a angajamentelor, a început să ofere un serviciu aerian concurent nou sau extins pentru una din perechile de orașe identificate, indiferent dacă serviciul aerian concurent este inițiat sau nu pe baza sloturilor orare obținute de la părți în temeiul angajamentelor propuse; și (ii) cu un furnizor eligibil de servicii aeriene fără escală care oferă deja un serviciu aerian concurent pe ruta Paris-New York. Astfel de acorduri speciale de împărțire proporțională a încasărilor trebuie să fie disponibile pentru toate categoriile de pasageri, cu excepția rutei Paris-New York, în cazul căreia acestea trebuie să acopere numai pasagerii premium (astfel cum sunt definiți la punctul (7) de mai sus). Părțile nu sunt obligate să încheie un acord special de împărțire proporțională a încasărilor pe oricare dintre rutele între perechile de orașe identificate cu orice furnizor de servicii aeriene solicitant care, individual sau împreună cu partenerii săi de alianță aeriană, deservește un punct nodal la ambele capete ale perechii de orașe identificate; (d) să își deschidă programele de fidelizare oricărui nou furnizor de servicii aeriene fără escală care, după data intrării în vigoare a angajamentelor, introduce sau extinde un serviciu pentru una dintre perechile de orașe identificate, cu condiția ca acest nou furnizor de servicii aeriene fără escală să nu aibă un program propriu comparabil și să nu participe deja la unul dintre programele de fidelizare ale părților.